দু’বারের চ্যাম্পিয়ন-সহ একবারের সেমিফাইনালিস্ট! সদ্যই হাতে উঠেছে চ্যাম্পিয়নশিপের ট্রফি! চেন্নাইয়িন এফসি আইএসএল-এর সফলতম ফ্র্যাঞ্চাইজি। তবে সাফল্যের হ্যাংওভারের মধ্যেই এবার অন্য সুর। 
সুপার কাপের আগেই কিছুটা ধাক্কা খেল চেন্নাইয়িন। সুপার কাপে অধিনায়ক হেনরিকে সোরেনোকে ছাড়াই খেলতে হবে এই ফ্র্যাঞ্চাইজিকে। সুখের সংসারে হঠাৎই যেন বেসুরো হাওয়া।
সুপার কাপের মূল পর্বের খেলা শুরু হচ্ছে ৩১শে মার্চ! প্রথম ম্যাচেই মুখোমুখি চেন্নাইয়িন ও আইজল এফসি। সুপার কাপের ‘ডার্ক হর্স’ ধরা হচ্ছে আইজলকে। গতবারের আইলিগ চ্যাম্পিয়নরা এবার ভাল পারফর্ম করতে পারেনি। পঞ্চম স্থানে শেষ করেছে তাঁরা। কোচ পাওলো মেনেজেসকে টুর্নামেন্টের মাঝপথেই সরিয়ে দিয়েছে আইজল।

এই বিষয়ে অন্যান্য খবর

আইএসএল-এ চূড়ান্ত ব্যর্থ! তবু শনিবাসরীয় ফাইনালে থাকছে এটিকে-র ‘গন্ধ’


তবে আইলিগের আক্ষেপ মেটাতে এবার সুপার কাপে যে ঝাঁপিয়ে পড়বে আইজল, তা নিয়ে কোনও সন্দেহ-ই নেই। সন্তোষ কাশ্যপের ব্রিগেড চেন্নাইয়িনের শ্রেষ্ঠত্বের পরীক্ষা নিতে প্রস্তুত। তার আগেই চেন্নাইয়িনের অধিনায়ক-হারানোর খবর, নিঃসন্দেহে উজ্জ্বীবিত করবে পাহাড়ি দলের সমর্থকদের।

চ্যাম্পিয়ন চেন্নাইয়িন এফসি। — আইএসএল ওয়েবসাইট
কেন চেন্নাইয়িনের জার্সিতে সুপার কাপে খেলতে দেখা যাবে না সোরেনোকে? সূত্রের খবর, আইএসএল শেষ হওয়ার পরেই পর্তুগাল পাড়ি দিয়েছেন এটিকের প্রাক্তন তারকা। আইএসএল-এ টানা খেলার সময় পরিবারকে মিস করছিলেন রোনাল্ডোর দেশের তারকা। তাই টুর্নামেন্ট শেষ হতেই সটান লিসবনের বিমানে উঠে পড়েছেন।

এটিকে-র জার্সিতে সোরেনো। — আইএসএল ওয়েবসাইট
এমনিতে সুপার কাপে ছয় বিদেশিকে নিয়ে খেলা যাবে। এর মধ্যে পাঁচ বিদেশিকে প্রথম একাদশে রাখা যাবে। সোরেনো চলে যাওয়ার চেন্নাইয়িনের বিদেশি নির্বাচনের ঝাড়াই বাছাইয়ের কাজ কিছুটা সহজ হল। তবে সুপার কাপে অধিনায়ককে ছাড়াই খেলতে নামা— এটাই ধাক্কা দিচ্ছে ফুটবলপাগলদের।